b'\n_START_ARTICLE_\nFestival kr\xc5\xa1\xc4\x87anskog kazali\xc5\xa1ta\n_START_PARAGRAPH_\nFestival kr\xc5\xa1\xc4\x87anskoga kazali\xc5\xa1ta je hrvatski kazali\xc5\xa1ni festival s predznakom kr\xc5\xa1\xc4\x87anstva. Prvi se je odr\xc5\xbeao od 30. svibnja do 5. lipnja 2015. godine. Odr\xc5\xbeao se je u Zagrebu, izvan konvencionalne kazali\xc5\xa1ne zgrade, kod franjevaca u crkvi sv. Antuna na Svetome Duhu. Festival organiziraju Hrvatska provincija sv. Jeronima franjevaca konventualaca i katoli\xc4\x8dki glasnik Veritas - Glasnik sv. Antuna Padovanskoga. Voditelj festivala je fra Ivan Marija Lotar, a selektorica Sanja Nik\xc4\x8devi\xc4\x87._NEWLINE_Podrobniji \xc4\x8dlanak o temi: Kr\xc5\xa1\xc4\x87ansko kazali\xc5\xa1te_NEWLINE__NEWLINE_Naziv "kr\xc5\xa1\xc4\x87ansko kazali\xc5\xa1te" u imenu festivala ne zna\xc4\x8de samo predstave o Kristu, svecima i sve\xc4\x87enicima. Ime je oznaka predstava nastalih iz kr\xc5\xa1\xc4\x87anskog svjetonazora. Kr\xc5\xa1\xc4\x87ansko je kazali\xc5\xa1te afirmativno kazali\xc5\xa1te, koje bez obzira na tragi\xc4\x8dne ili sretne krajeve prikazanih pri\xc4\x8da, potvr\xc4\x91uje svijet kao dio Bo\xc5\xbejeg plana i smisao \xc4\x8dovjekova mjesta u njemu. Tako gledateljstvu pokazuje kako se nositi sa \xc5\xbeivotnim problemima i isku\xc5\xa1enjima, poma\xc5\xbee mu prihvatiti, shvatiti i \xc5\xbeiviti \xc5\xbeivot. Nakon gledanja takvih predstava gledatelj se osje\xc4\x87a uzvi\xc5\xa1eno, oja\xc4\x8dano. Takvo napredno europsko kazali\xc5\xa1te bilo je od po\xc4\x8detaka europskog kazali\xc5\xa1ta od starog vijeka, preko srednjeg vijeka, pa do nekih drugih epoha, i trajalo sve do polovine 20. stolje\xc4\x87a. Tad je nado\xc5\xa1lo nazadno razdoblje, sekularisti\xc4\x8dkog svjetonazora koji je istjerao Boga iz javnosti, zamijeniv\xc5\xa1i ga tzv. "ljudskim razumom". Takvo kazali\xc5\xa1te postalo je uz potporu otu\xc4\x91enih voditelja dru\xc5\xa1tava, dekadentnih financijera i medijskih pokrovitelja glavna struja u kazali\xc5\xa1tu. Kritika dru\xc5\xa1tva u tom novom svjetonazoru progla\xc5\xa1ena je jedinom vrijednom funkcijom umjetnosti, \xc5\xa1to je uvijek i bilo u umjetnosti, ali je novi svjetonazor nametnuo negativisti\xc4\x8dki stav koji se odrazio na dru\xc5\xa1tvo koje je zbog toga zapalo u dekadenciju. Nametnut je stav da je svaki pozitivan govor o svijetu ili svako pozitivno spominjanje Boga \xe2\x80\x93 "nazadno, \xc5\xa1tetno i ispod razine prave umjetnosti". Posljedica je bila kriza u umjetnosti i bijeg publike iz kazali\xc5\xa1ta, koja ne \xc5\xbeeli gledati dosadne predstave, gadosti i ispade zastranjelih pojedinaca bez umjetni\xc4\x8dkog dara koje mediji prikazuju kao navodne umjetni\xc4\x8dke veli\xc4\x8dine. Umjetnost je umjesto pobolj\xc5\xa1avatelja dru\xc5\xa1tva postala kritizerstvo. Negativizam antivjerskog nazora umrtvljuje dru\xc5\xa1tvo slikama fatalisti\xc4\x8dke crne stvarnosti. Sekularisti\xc4\x8dki svjetonazor ideju razvoja svijesti i slobode pojedinca izvrnuo je u ru\xc5\xa1enje svih vrijednosti i to osobito vjere, domoljublja, ljubavi i prijateljstva, kao i institucija, naro\xc4\x8dito tradicionalne obitelji i Crkve. Sre\xc4\x87om po kazali\xc5\xa1nu umjetnost i po dru\xc5\xa1tvo op\xc4\x87enito, kr\xc5\xa1\xc4\x87ansko kazali\xc5\xa1te je opstalo, jer kr\xc5\xa1\xc4\x87anski svjetonazor \xc5\xbeiv je u ljudima, kako u publici tako i u istinskim kazali\xc5\xa1nim stvarateljima. Kr\xc5\xa1\xc4\x87ansko je kazali\xc5\xa1te ono koje govori ono \xc5\xa1to je ve\xc4\x87ina ljudi u europskom dru\xc5\xa1tvu zadr\xc5\xbeala kao vrijednosti i kao svjetonazor. Kr\xc5\xa1\xc4\x87ansko kazali\xc5\xa1te nalazi se izme\xc4\x91u profesionalnog ali i amaterskog kazali\xc5\xa1ta, nema mnogo medijskog i nov\xc4\x8danog odjeka, ali publika ga \xc5\xbeeli i rado dolazi na te prestave.'